SET เปิดรูด 17 จุด แพนิก “ราชกิจจา” ประกาศคุมเข้ม 10 จว.กดดันหุ้น “Domestic”
SET เปิดรูด 17 จุด แพนิก “ราชกิจจา” ประกาศคุมเข้ม 10 จว. หลังสถานการณ์ “โควิด” ยังวิกฤต กดดันหุ้น “Domestic”
28 มิ.ย. 2564

ผู้สื่อข่าวรายงานว่า ดัชนีตลาดหุ้นไทยเปิดตลาดวันนี้ที่ระดับ 1,566.00 จุด ลบ 16.67 จุด หรือ 1.05% สูงสุดที่ 1,573.08 จุด ต่ำสุดที่ 1,565.79 จุด มูลค่าการซื้อขาย 4.11 พันล้านบาท
ด้าน บล.ฟินันเซีย ไซรัส มองแนวโน้มตลาดวันนี้ปรับตัวลงทดสอบ 1,560-1,570 จุด จากบรรยากาศการลงทุนในประเทศที่เป็นลบหลังราชกิจจาประกาศมาตรการคุมเข้ม 10 จังหวัดเสี่ยงเพื่อควบคุมจำนวนผู้ติดเชื้อที่ยังสูงและเริ่มมีความเสี่ยงระบบสาธารณสุขรองรับไม่ไหว โดยเฉพาะมาตรการปิดแคมป์คนงาน งดรับประทานอาหาร ทำให้หุ้นในกลุ่ม DomesticPlay ที่เกี่ยวข้องทั้งรับเหมาฯ อสังหาฯ ค้าปลีก ร้านอาหาร ได้รับผลกระทบอีกระลอกรวมถึงกระทบต่อเศรษฐกิจในภาพรวม
ขณะที่ บล.กรุงศรี คาด SET อ่อนตัวทดสอบ 1,570 จุด แม้ว่าดัชนีจะได้แรงหนุนจาก Fed ส่งสัญญาณไม่เร่งปรับขึ้นอัตราดอกเบี้ยรวมถึงราคาน้ำมันดิบที่ทรงตัวระดับสูง แต่ยอดผู้ติดเชื้อ Covid-19 รายใหม่ในประเทศที่เร่งตัวขึ้นจนต้องประกาศคุมเข้ม 10 จังหวัด (กทม. ปริมณฑล และ 4 จังหวัดภาคใต้) เพื่อควบคุมการแพร่ระบาด รวมถึงความผันผวนของ Fund flow ต่างชาติจะกดดันให้ดัชนีปรับตัวลง